คริปโต เป็นคำย่อมาจาก “คริปโตเคอเรนซี (Cryptocurrency)” หมายถึงสกุลเงินที่ถูกเข้ารหัสทางดิจิทัล “Cryptography” จึงเป็นที่มาของคำว่า Cryptocurrency ที่เราคุ้นเคยกันอยู่ในปัจจุบัน ซึ่งความพิเศษของมันคือการทำงานอยู่บนเทคโนโลยี Blockchain ที่มีจุดมุ่งหมายหลักคือการกระจายอำนาจ (Decentralized) หมายถึงจะไม่มีตัวกลางหรือหน่วยงานใด ๆ เข้ามาควบคุมหรือแทรกแซงได้ในระหว่างการทำธุรกรรมทางการเงินผ่านคริปโต นอกจากนี้คริปโตทุกสกุลที่มีอยู่บนโลกนั้นสามารถซื้อขายแลกเปลี่ยน และทำธุรกรรมทางการเงินต่าง ๆ ได้อย่างอิสระ รวมไปถึงสามารถใช้จ่ายแทนเงินสด สำหรับธุรกิจค้าปลีกที่รองรับการชำระเงินด้วยคริปโตได้อีกด้วย
อย่างไรก็ตามจุดประสงค์ในการสร้างคริปโตขึ้นมาบนโลกนั้น หลัก ๆ ก็เพื่อความต้องการให้มันเป็นสื่อกลางในการซื้อขายแลกเปลี่ยนที่เทียบเท่ากับสกุลเงินดั้งเดิมที่เราใช้จ่ายกันอยู่ในปัจจุบัน แต่ในขณะเดียวกัน ความสามารถของคริปโตบางสกุลก็เป็นมากกว่าเพียงแค่สกุลเงิน แต่ยังหมายรวมไปถึงความสามารถในการเปิดพื้นที่ให้กับผู้คนได้เข้ามาร่วมพัฒนาระบบนิเวศคริปโตไปด้วยกันอีกด้วย นอกจากนี้เทคโนโลยีเบื้องหลังของคริปโตอย่าง “Blockchain” ที่ทำหน้าที่เป็น “บัญชีแยกประเภทสาธารณะ” นั้นจะคอยแสดงรายการธุรกรรมที่ถูกต้องและเกิดขึ้นจริงแบบเรียลไทม์ สิ่งนี้จึงเป็นเหตุผลหลักของการกระจายอำนาจอย่างแท้จริง